Sodba Splošnega sodišča (šesti senat) z dne 6. februarja 2019 – TN/ENISA

(Zadeva T‑461/17)

„Javni uslužbenci – Začasni uslužbenci – Zaposlovanje – Obvestilo o prostem delovnem mestu – Delovno mesto vodje oddelka – Vpis na rezervni seznam – Sprejetje ponudbe za zaposlitev – Umik ponudbe za zaposlitev – Pogoji za zaposlitev – Osebnostne lastnosti – Člen 12 Pogojev za zaposlitev drugih uslužbencev – Očitna napaka pri presoji – Obdelava osebnih podatkov – Pravica do izjave – Odgovornost“

1. Ničnostna tožba – Razlogi – Neobstoj ali nezadostnost obrazložitve – Tožbeni razlog, ki se razlikuje od tistega, ki se nanaša na materialno zakonitost (člena 263 in 296 PDEU) (Glej točke od 40 do 42.)

2. Uradniki – Začasni uslužbenci – Zaposlovanje – Umik ponudbe za zaposlitev potem, ko jo je izbrani kandidat sprejel – Preverjanje izpolnjevanja pogojev za zaposlitev – Neobstoj pogodbe o zaposlitvi – Dopustnost (Pogoji za zaposlitev drugih uslužbencev, člena 12 in 47) (Glej točke 48, od 50 do 52, 58, 59 in 61.)

3. Sodni postopek – Vloga, s katero se postopek začne – Formalne zahteve – Označitev predmeta spora – Kratek povzetek navajanih razlogov – Nedvoumno podani predlogi tožeče stranke (Statut Sodišča, člena 21, prvi odstavek, in 53, prvi odstavek; Poslovnik Splošnega sodišča, člen 76(d) in (e) (Glej točke od 64 do 66.)

4. Institucije Evropske unije – Varstvo posameznikov pri obdelavi osebnih podatkov – Uredba št. 45/2001 – Nujnost zakonitosti obdelave – Razlogi za upravičenost – Nekumulativnost (Uredba Evropskega parlamenta in Sveta št. 45/2001, člen 5) (Glej točki 78 in 79.)

5. Uradniki – Začasni uslužbenci – Zaposlovanje – Izbira načina organizacije izbirnega postopka in njegove izvedbe – Diskrecijska pravica organa, pooblaščenega za sklepanje pogodb o zaposlitvi – Obseg (Pogoji za zaposlitev drugih uslužbencev, člen 2) (Glej točke od 83 do 89 in 99.)

6. Pritožbe uradnikov – Razlogi – Očitna napaka pri presoji – Pojem – Dokazno breme (Glej točko 90.)

7. Temeljne pravice – Načelo ne bis in idem – Kumulacija kazenskih in upravnih sankcij za isto protipravno ravnanje – Umik ponudbe za zaposlitev, ki ne pomeni sankcije – Kršitev navedenega načela – Neobstoj (Listina Evropske unije o temeljnih pravicah, člen 50) (Glej točko 103.)

8. Uradniki – Začasni uslužbenci – Umik ponudbe za zaposlitev v okviru postopka zaposlovanja – Pravica do izjave – Obseg – Kršitev – Neobstoj (Listina Evropske unije o temeljnih pravicah, člen 41(2)(a)) (Glej točke od 111 do 114.)

9. Pritožbe uradnikov – Odškodninski zahtevek, neposredno povezan z ničnostno tožbo – Zavrnitev predloga za razglasitev ničnosti, ki povzroči zavrnitev odškodninskega zahtevka (Kadrovski predpisi, člena 90 in 91) (Glej točko 123.)

Predmet

Predlog na podlagi člena 270 PDEU za, prvič, razglasitev ničnosti sklepa z dne 25. novembra 2016, s katerim je ENISA umaknila ponudbo za zaposlitev na delovno mesto vodje oddelka „Upravna služba“, ki jo je dala tožeči stranki, in razveljavitev sklepa z dne 20. aprila 2017 o zavrnitvi njene pritožbe, ter drugič, za to, da se ENISA naloži plačilo premoženjske in nepremoženjske škode, ki je tožeči stranki domnevno nastala zaradi nezakonitega umika te ponudbe.

Izrek

1. Tožba se zavrne.